CELEX: 32019R0026
Language: sk
Date: 2019-01-08 00:00:00
Title: Nariadenie Európskeho parlamentu a Rady (EÚ) 2019/26 z 8. januára 2019, ktorým sa dopĺňajú právne predpisy Únie týkajúce sa typového schvaľovania, pokiaľ ide o vystúpenie Spojeného kráľovstva z Únie (Text s významom pre EHP)

10.1.2019   
               
               
                  SK
               
               
                  Úradný vestník Európskej únie
               
               
                  LI 8/1
               
            
         NARIADENIE EURÓPSKEHO PARLAMENTU A RADY (EÚ) 2019/26
         z 8. januára 2019,
         ktorým sa dopĺňajú právne predpisy Únie týkajúce sa typového schvaľovania, pokiaľ ide o vystúpenie Spojeného kráľovstva z Únie
         (Text s významom pre EHP)
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 114,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na stanovisko Európskeho hospodárskeho a sociálneho výboru (1),
         konajúc v súlade s riadnym legislatívnym postupom (2),
         keďže:
         
                     (1)
                  
                  
                     Spojené kráľovstvo predložilo 29. marca 2017 oznámenie o svojom zámere vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Zmluvy sa prestanú uplatňovať na Spojené kráľovstvo odo dňa nadobudnutia účinnosti dohody o vystúpení alebo v prípade, ak sa tak nestane, dva roky po uvedenom oznámení, t. j. od 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (2)
                  
                  
                     Dohoda o vystúpení, ktorá bola dohodnutá medzi vyjednávačmi, obsahuje postupy, ktoré umožnia uplatňovanie ustanovení právnych predpisov Únie na Spojené kráľovstvo a v Spojenom kráľovstve aj po dátume, keď sa zmluvy prestanú uplatňovať na Spojené kráľovstvo a v Spojenom kráľovstve. Ak uvedená dohoda nadobudne účinnosť, právne predpisy Únie týkajúce sa typového schvaľovania sa budú uplatňovať na Spojené kráľovstvo a v Spojenom kráľovstve počas prechodného obdobia v súlade s uvedenou dohodou a prestanú sa uplatňovať na konci uvedeného obdobia.
                  
               
                     (3)
                  
                  
                     Komplexný legislatívny rámec Únie pre typové schvaľovanie bol vytvorený smernicou Európskeho parlamentu a Rady 2007/46/ES (3), nariadením Európskeho parlamentu a Rady (EÚ) č. 167/2013 (4), nariadením Európskeho parlamentu a Rady (EÚ) č. 168/2013 (5) a nariadením Európskeho parlamentu a Rady (EÚ) 2016/1628 (6).
                  
               
                     (4)
                  
                  
                     Uvedené akty ponechávajú výrobcom možnosť výberu typového schvaľovacieho orgánu, ktorý im má udeliť typové schválenie, ktoré im umožní uviesť na trh Únie vozidlá, systémy, komponenty a samostatné technické jednotky.
                  
               
                     (5)
                  
                  
                     Vystúpenie Spojeného kráľovstva z Únie by v dôsledku absencie akýchkoľvek osobitných ustanovení malo za následok, že typové schválenia ES a typové schválenia EÚ, ktoré predtým udelil typový schvaľovací orgán Spojeného kráľovstva (ďalej len „britský typový schvaľovací orgán“) v súlade s regulačnými aktmi Únie, by už nemohli zabezpečiť prístup na trh Únie. Takéto typové schválenia boli udelené aj výrobcom, ktorí sú usadení v iných členských štátoch, ako je Spojené kráľovstvo. Zatiaľ čo vozidlá, systémy, komponenty a samostatné technické jednotky, ktoré sú typovo schválené Spojeným kráľovstvom v súlade s regulačnými aktmi Únie, môžu byť uvádzané na trh Únie dovtedy, kým sa právne predpisy Únie týkajúce sa typového schvaľovania prestanú uplatňovať na Spojené kráľovstvo a v Spojenom kráľovstve, je potrebné stanoviť osobitné ustanovenia na účely uľahčenia uvedenia uvedených vozidiel, systémov, komponentov a samostatných technických jednotiek na trh Únie po uvedenom dátume.
                  
               
                     (6)
                  
                  
                     Právne predpisy Únie týkajúce sa typového schvaľovania v súčasnosti nestanovujú možnosť opätovného schválenia pre typy, ktoré už boli schválené inde v Únii. Výrobcovia by však mali mať možnosť pokračovať vo výrobe vozidiel, systémov, komponentov a samostatných technických jednotiek, ktoré sa predtým zakladali na typových schváleniach udelených britským typovým schvaľovacím orgánom, a pokračovať v uvádzaní takýchto vozidiel, systémov, komponentov a samostatných technických jednotiek na trh Únie. Je preto potrebné umožniť výrobcom, aby im mohli byť udelené nové typové schválenia od typových schvaľovacích orgánov iných členských štátov, ako je Spojené kráľovstvo.
                  
               
                     (7)
                  
                  
                     Toto nariadenie by tiež malo zabezpečiť, aby výrobcovia aj naďalej mali čo najväčšiu možnú slobodu pri výbere nového úniového typového schvaľovacieho orgánu. Uvedená voľba výrobcu by predovšetkým nemala závisieť od súhlasu britského typového schvaľovacieho orgánu alebo od existencie akejkoľvek dohody medzi britským typovým schvaľovacím orgánom a novým úniovým typovým schvaľovacím orgánom.
                  
               
                     (8)
                  
                  
                     S cieľom poskytnúť potrebnú právnu istotu všetkým príslušným zainteresovaným stranám a zabezpečiť rovnaké podmienky pre výrobcov, je potrebné transparentným spôsobom stanoviť rovnaké podmienky uplatniteľné vo všetkých členských štátoch.
                  
               
                     (9)
                  
                  
                     S cieľom umožniť pokračovanie výroby a uvádzania vozidiel, systémov, komponentov a samostatných technických jednotiek na trh, požiadavky, ktoré musia ich typy spĺňať, aby mohli byť schválené typovým schvaľovacím orgánom iného členského štátu, ako je Spojené kráľovstvo, by mali byť požiadavkami, ktoré sa vzťahujú na uvádzanie nových vozidiel, systémov, komponentov a samostatných technických jednotiek na trh, a nie požiadavkami, ktoré sa vzťahujú na nové typy.
                  
               
                     (10)
                  
                  
                     Požiadavky na nové vozidlá, systémy, komponenty a samostatné technické jednotky sa rovnako uplatňujú na výrobcov, ktorí majú typové schválenia udelené inými členskými štátmi, ako je Spojené kráľovstvo. Stanovením rovnakých požiadaviek na typové schvaľovanie podľa tohto nariadenia ako aj na uvádzanie nových vozidiel, systémov, komponentov a samostatných technických jednotiek na trh sa preto usiluje zabezpečiť rovnaké zaobchádzanie s výrobcami, ktorí sú ovplyvnení vystúpením Spojeného kráľovstva z Únie a s výrobcami, ktorým boli typové schválenia udelené inými členskými štátmi, ako je Spojené kráľovstvo.
                  
               
                     (11)
                  
                  
                     Toto nariadenie by žiadnym spôsobom nemalo zabraňovať výrobcovi vozidla, aby dobrovoľne požiadal o úniové typové schválenie vozidla, ktoré bolo predtým schválené v Spojenom kráľovstve na základe určitých požiadaviek uplatniteľných na nové typy systémov, komponentov alebo samostatných technických jednotiek, v prípadoch, kedy je typ vozidla inak aj naďalej totožný s tým, ktoré bolo schválené v Spojenom kráľovstve.
                  
               
                     (12)
                  
                  
                     Schválenia požadované pre úplne nové typy vozidiel, systémov, komponentov alebo samostatných technických jednotiek by nemali patriť do rozsahu pôsobnosti tohto nariadenia.
                  
               
                     (13)
                  
                  
                     Malo by byť možné, aby typové schválenia udelené na základe tohto nariadenia, boli založené na protokoloch o skúškach, ktoré už boli predložené na účely udelenia typových schválení v Spojenom kráľovstve, v prípade, že sa požiadavky, ktoré tvoria základ takýchto protokolov o skúškach, nezmenili. S cieľom umožniť pokračovanie používania takýchto protokolov o skúškach, ktoré vydala technická služba na základe oznámenia Spojeným kráľovstvom, by toto nariadenie malo stanoviť výnimku z požiadavky, že takáto technická služba musí byť určená úradom udeľujúcim typové schválenie a oznámená členským štátom Komisii. S cieľom pokryť aj obdobie, kedy sa právne predpisy Únie týkajúce sa typového schvaľovania prestali uplatňovať na Spojené kráľovstvo a v Spojenom kráľovstve, by toto nariadenie malo tiež stanoviť výnimku z osobitných požiadaviek týkajúcich sa určovania a oznamovania technických služieb tretích krajín.
                  
               
                     (14)
                  
                  
                     Súčasne, keďže úniové typové schvaľovacie orgány majú plnú zodpovednosť za nové úniové typové schválenia, ktoré udelia, mali by mať možnosť rozhodnúť, že budú potrebné nové skúšky pre akýkoľvek prvok typového schválenia, ktorý považujú za vhodný.
                  
               
                     (15)
                  
                  
                     Ak toto nariadenie nestanovuje inak, mali by sa naďalej uplatňovať všeobecné pravidlá o typovom schvaľovaní ES a o typovom schvaľovaní EÚ.
                  
               
                     (16)
                  
                  
                     Mala by sa zohľadniť skutočnosť, že úloha prideľovaná typovým schvaľovacím orgánom nekončí výrobou alebo uvedením vozidla, systému, komponentu alebo samostatnej technickej jednotky na trh, ale predlžuje sa o niekoľko rokov po uvedení uvedených vozidiel, systémov, komponentov a samostatných technických jednotiek na trh. To platí najmä v súvislosti s povinnosťami týkajúcimi sa súladu pri používaní vozidiel, na ktoré sa vzťahuje smernica 2007/46/ES, a so zreteľom na povinnosti informovať o oprave a údržbe a o potenciálnom stiahnutí vozidiel, systémov, komponentov a samostatných technických jednotiek, na ktoré sa vzťahuje smernica 2007/46/ES, nariadenie (EÚ) č. 167/2013, nariadenie (EÚ) č. 168/2013 alebo nariadenie (EÚ) 2016/1628, z trhu. Preto je nevyhnutné, aby orgán udeľujúci úniové typové schválenie prevzal uvedené povinnosti aj vo vzťahu k vozidlám, systémom, komponentom a samostatným technickým jednotkám založeným na rovnakom type, ktoré už boli uvedené na trh Únie na základe britského typového schválenia, s cieľom zabezpečiť existenciu zodpovedného typového schvaľovacieho orgánu.
                  
               
                     (17)
                  
                  
                     Ak výrobcovia použijú postupy stanovené v tomto nariadení, ich britské typové schválenie sa môže stať neplatným skôr, než sa právne predpisy Únie týkajúce sa typového schvaľovania prestanú uplatňovať na Spojené kráľovstvo a v Spojenom kráľovstve v dôsledku udelenia úniového typového schválenia pre ten istý typ. Keďže výrobcovia by nemali byť znevýhodnení za to, že využili toto nariadenie, vyhovujúce vozidlá, systémy, komponenty a samostatné technické jednotky, ktoré sú už na sklade a ktoré boli vyrobené na základe platného britského typového schválenia, by mali mať možnosť byť uvedené na trh, zaevidované a uvedené do prevádzky, ak výrobcovia získajú nové úniové typové schválenie, a to po dobu, kým sa právne predpisy Únie týkajúce sa typového schvaľovania ešte uplatňujú na Spojené kráľovstvo a v Spojenom kráľovstve, za predpokladu, že uvedené vozidlá, systémy, komponenty a samostatné technické jednotky naďalej spĺňajú všeobecné požiadavky aktov uvedených v článku 1. Keďže sa okamihy uvedenia na trh, evidencie a uvedenia do prevádzky môžu líšiť, mal by sa okamih vykonania prvého z uvedených krokov použiť na určenie časových lehôt stanovených v tomto nariadení.
                  
               
                     (18)
                  
                  
                     Je tiež potrebné, aby úniový typový schvaľovací orgán prevzal určité povinnosti týkajúce sa vozidiel, systémov, komponentov a samostatných technických jednotiek, ktoré boli uvedené na trh Únie na základe britských typových schválení, ktoré už nie sú platné podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) 2016/1628, alebo pre ktoré sa nepožaduje žiadne úniové typové schválenie. S cieľom zabezpečiť existenciu zodpovedného úniového typového schvaľovacieho orgánu by sa malo od výrobcov vyžadovať, aby požiadali typový schvaľovací orgán, ktorý má schvaľovať typy, ktoré boli predtým schválené v Spojenom kráľovstve, aby prevzal povinnosti stiahnuť, informovať o oprave a údržbe a povinnosti kontroly zhody pri používaní s ohľadom na svoje vozidlá, systémy, komponenty a samostatné technické jednotky založené na iných typoch a už uvedené na trh Únie. S cieľom obmedziť rozsah povinností prijatých úniovým typovým schvaľovacím orgánom, by sa uvedené povinnosti mali týkať len vozidiel, systémov, komponentov a samostatných technických jednotiek založených na britských typových schváleniach, ktoré boli udelené po 1. januári 2008.
                  
               
                     (19)
                  
                  
                     Rozhodnutia vnútroštátnych orgánov prijaté v súlade s článkom 27 ods. 3 smernice 2007/46/ES, článkom 39 ods. 3 nariadenia (EÚ) č. 167/2013 alebo článkom 44 ods. 3 nariadenia (EÚ) č. 168/2013 v čase, keď sa právne predpisy Únie týkajúce sa typového schvaľovania ešte uplatňujú na Spojené kráľovstvo a v Spojenom kráľovstve, ktorými sa umožní sprístupnenie na trhu, evidencia, predaj alebo uvedenie do prevádzky vozidiel ukončenej série zodpovedajúcich typu, ktorého britské typové schválenie sa stane neplatným pred dátumom, keď sa právne predpisy Únie týkajúce sa typového schvaľovania prestanú uplatňovať na Spojené kráľovstvo a v Spojenom kráľovstve, by mali zostať v platnosti.
                  
               
                     (20)
                  
                  
                     Výnimky a prechodné ustanovenia uplatniteľné na motory alebo vozidlá a necestné pojazdné stroje, v ktorých sú takéto motory nainštalované, stanovené v článku 10 ods. 7 smernice 97/68/ES, článku 34 ods. 7 a 8 alebo článku 58 ods. 5 až 11 nariadenia (EÚ) 2016/1628 a v aktoch prijatých na základe článku 19 ods. 6, článku 20 ods. 8, článku 28 ods. 6 a článku 53 ods. 12 nariadenia (EÚ) č. 167/2013, ktoré umožňujú uvedenie takýchto motorov, vozidiel a necestných pojazdných strojov na trh bez požiadavky platného typového schválenia, by sa mali naďalej uplatňovať.
                  
               
                     (21)
                  
                  
                     Vzhľadom na to, že cieľ tohto nariadenia, ktorým je doplniť smernicu 2007/46/ES, nariadenie (EÚ) č. 167/2013, nariadenie (EÚ) č. 168/2013 a nariadenie (EÚ) 2016/1628 o osobitné pravidlá týkajúce sa vystúpenia Spojeného kráľovstva z Únie, nemôže byť dostatočne dosiahnutý členskými štátmi, ale z dôvodu jeho rozsahu a účinkov ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity stanovenej podľa článku 5 Zmluvy o EÚ. V súlade so zásadou proporcionality stanovenej podľa uvedeného článku, toto nariadenie neprekračuje rámec toho, čo je potrebné na dosiahnutie uvedeného cieľa.
                  
               
                     (22)
                  
                  
                     S cieľom umožniť výrobcom prijať potrebné opatrenia na to, aby sa bezodkladne pripravili na vystúpenie Spojeného kráľovstva z Únie, pokiaľ ide o právne predpisy Únie týkajúce sa typového schvaľovania, by toto nariadenie malo nadobudnúť účinnosť tretím dňom po jeho uverejnení v Úradnom vestníku Európskej únie,
                  
               PRIJALI TOTO NARIADENIE:
         
            Článok 1
            Predmet úpravy
            Toto nariadenie dopĺňa smernicu 2007/46/ES, nariadenie (EÚ) č. 167/2013, nariadenie (EÚ) č. 168/2013 a nariadenie (EÚ) 2016/1628 stanovením osobitných ustanovení pre typové schválenie EÚ a uvádzanie vozidiel, systémov, komponentov a samostatných technických jednotiek, ktoré boli typovo schválené typovým schvaľovacím orgánom Spojeného kráľovstva (ďalej len „britský typový schvaľovací orgán“), na trh v čase, keď sa právne predpisy Únie týkajúce sa typového schvaľovania uvedené v článku 2 ods. 1 tohto nariadenia ešte uplatňujú na Spojené kráľovstvo a v Spojenom kráľovstve.
         
         
            Článok 2
            Rozsah pôsobnosti
            
               1.   Toto nariadenie sa vzťahuje na vozidlá, systémy, komponenty a samostatné technické jednotky, ktoré patria do rozsahu pôsobnosti smernice 2007/46/ES, nariadenia (EÚ) č. 167/2013, nariadenia (EÚ) č. 168/2013 alebo nariadenia (EÚ) 2016/1628, a ich typy, ktoré boli schválené britským typovým schvaľovacím orgánom na základe týchto aktov alebo akéhokoľvek regulačného aktu Únie uvedeného v prílohe IV k smernici 2007/46/ES, alebo akéhokoľvek regulačného aktu, ktorý tieto regulačné akty Únie zrušili.
            
            
               2.   Odkazmi na samostatné technické jednotky podľa tohto nariadenia sa rozumejú odkazy na motory podľa nariadenia (EÚ) 2016/1628.
            
         
         
            Článok 3
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        1.
                     
                     
                        „úniový typový schvaľovací orgán“ je typový schvaľovací orgán iného členského štátu ako je Spojené kráľovstvo;
                     
                  
                        2.
                     
                     
                        „britské typové schválenie“ je typové schválenie ES alebo typové schválenie EÚ udelené britským typovým schvaľovacím orgánom;
                     
                  
                        3.
                     
                     
                        „úniové typové schválenie“ je typové schválenie EÚ udelené úniovým typovým schvaľovacím orgánom v súlade s týmto nariadením.
                     
                  
         
            Článok 4
            Žiadosť o úniové typové schválenie
            
               1.   Odchylne od článku 6 ods. 6 a článku 7 ods. 1 smernice 2007/46/ES, článku 21 ods. 2 nariadenia (EÚ) č. 167/2013, článku 26 ods. 2 nariadenia (EÚ) č. 168/2013 a článku 20 ods. 1 nariadenia (EÚ) 2016/1628, výrobca, ktorému bolo udelené britské typové schválenie, ktoré sa nestalo neplatným podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) 2016/1628, môže do dňa, keď sa právne predpisy Únie týkajúce sa typového schvaľovania uvedené v článku 2 ods. 1 tohto nariadenia prestanú uplatňovať na Spojené kráľovstvo a v Spojenom kráľovstve, predložiť úniovému typovému schvaľovaciemu orgánu žiadosť o udelenie úniového typového schválenia rovnakého typu.
            
            
               2.   Aby typ mohol byť schválený, musí spĺňať požiadavky, ktoré sú uplatniteľné v čase nadobudnutia účinnosti úniového typového schválenia, na uvedenie na trh, evidenciu alebo uvedenie do prevádzky nových vozidiel, systémov, komponentov alebo samostatných technických jednotiek.
            
            
               3.   Predložením žiadosti podľa odseku 1 je výrobca povinný uhradiť primerané poplatky, ktoré určil úniový typový schvaľovací orgán, v súvislosti s akýmikoľvek nákladmi vyplývajúcimi z výkonu právomocí a plnenia povinností úniového typového schvaľovacieho orgánu vo vzťahu k úniovému typovému schváleniu.
            
            
               4.   Pri predkladaní žiadosti podľa odseku 1 tohto článku výrobca na žiadosť úniového typového schvaľovacieho orgánu predloží všetku dokumentáciu a informácie, ktoré orgán považuje za potrebné na rozhodnutie o udelení úniového typového schválenia v súlade s článkom 5.
               Súčasťou dokumentácie a informácií uvedených v prvom pododseku môže byť pôvodné britské typové schválenie vrátane všetkých zmien, súboru informácií a protokolov o skúškach. V prípade vozidiel môže takáto žiadosť zahŕňať aj typové schválenie ES, typové schválenie EÚ alebo typové schválenie OSN a jeho prílohy ako súčasť typového schválenia celého vozidla.
            
         
         
            Článok 5
            Podmienky udelenia úniového typového schválenia a jeho účinky
            
               1.   Odchylne od článku 8 ods. 2, článku 9 ods. 1a článku 10 ods. 1 a 2 smernice 2007/46/ES, článku 6 ods. 2 nariadenia (EÚ) č. 167/2013, článku 7 ods. 2 a článku 18 nariadenia (EÚ) č. 168/2013 a článku 6 ods. 2 nariadenia (EÚ) 2016/1628, úniový typový schvaľovací orgán, ktorému bola doručená žiadosť v súlade s článkom 4 tohto nariadenia, môže udeliť úniové typové schválenie, pokiaľ ide o vozidlo, systém, komponent alebo samostatnú technickú jednotku, ak tento typ spĺňa v čase nadobudnutia účinnosti úniového typového schválenia požiadavky uplatniteľné na uvedenie na trh, evidenciu alebo uvedenie do prevádzky nových vozidiel, systémov, komponentov alebo samostatných technických jednotiek.
            
            
               2.   Keďže nie sú uplatniteľné žiadne nové požiadavky a bez toho, aby bol dotknutý odsek 3 tohto článku, môže byť úniové typové schválenie udelené na základe rovnakých protokolov o skúškach, ktoré sa predtým použili na udelenie britského typového schválenia v súlade s príslušnými ustanoveniami bez ohľadu na to, či technická služba, ktorá vydala protokol o skúškach, bola určená a oznámená členským štátom, ktorý udelil úniové typové schválenie v súlade so smernicou 2007/46/ES, nariadením (EÚ) č. 167/2013, nariadením (EÚ) č. 168/2013 alebo nariadením (EÚ) 2016/1628, a to aj vtedy, keď sa právne predpisy Únie týkajúce sa typového schvaľovania uvedené v článku 2 ods. 1 tohto nariadenia prestanú uplatňovať na Spojené kráľovstvo a v Spojenom kráľovstve.
            
            
               3.   Pred udelením úniového typového schválenia môže úniový typový schvaľovací orgán požiadať o opakovanie osobitných skúšok. V uvedenom prípade vykoná uvedené skúšky technická služba, ktorú členský štát, v ktorom sa nachádza úniový typový schvaľovací orgán, určil a oznámil v súlade so smernicou 2007/46/ES, nariadením (EÚ) č. 167/2013, nariadením (EÚ) č. 168/2013 alebo nariadením (EÚ) 2016/1628.
            
            
               4.   Typ schválený v súlade s odsekom 1 tohto článku získa osvedčenie o udelení úniového typového schválenia s číslom pozostávajúcim z rozlišovacieho čísla členského štátu, ktorého typový schvaľovací orgán udelil úniové typové schválenie, a čísla príslušného aktu uvedeného v článku 2 ods. 1 Musí tiež obsahovať číslo posledného pozmeňujúceho aktu obsahujúceho požiadavky na typové schválenie, v súlade s ktorými bolo udelené úniové typové schválenie. V prípade vozidiel musí osvedčenie o udelení typového schválenia a osvedčenie o zhode v časti „Poznámky:“ obsahovať označenie „Predtým typovo schválené ako“ a odkazovať na číslo a dátum osvedčenia o udelení typového schválenia EÚ získaného po udelení britského typového schválenia. V prípade systémov, komponentov alebo samostatných technických jednotiek musí osvedčenie o udelení typového schválenia obsahovať označenie „Predtým typovo schválené a označené ako“ a odkazovať na značku typového schválenia získanú po udelení britského typového schválenia.
            
            
               5.   Úniové typové schválenie nadobúda účinnosť dňom jeho udelenia alebo k neskoršiemu dátumu, ktorý je v ňom stanovený. Britské typové schválenie sa stane neplatným dňom predchádzajúcim dňu nadobudnutia účinnosti úniového typového schválenia. V každom prípade sa stane neplatným najneskôr v deň, kedy sa právne predpisy EÚ týkajúce sa typového schvaľovania uvedené v článku 2 ods. 1 prestanú uplatňovať na Spojené kráľovstvo a v Spojenom kráľovstve.
            
            
               6.   Úniové typové schválenie sa považuje za typové schválenie ES alebo typové schválenie EÚ v zmysle smernice 2007/46/ES alebo akéhokoľvek aktu uvedeného v prílohe IV k uvedenej smernici, nariadenia (EÚ) č. 167/2013, nariadenia (EÚ) č. 168/2013 alebo nariadenia (EÚ) 2016/1628. Všetky ustanovenia uvedených aktov, ktoré sa neodchyľujú od tohto nariadenia, sa naďalej uplatňujú. Úniový typový schvaľovací orgán nesie plnú zodpovednosť za povinnosti vyplývajúce z úniového typového schválenia.
               Úniový typový schvaľovací orgán tiež vykonáva od času nadobudnutia účinnosti úniového typového schválenia všetky právomoci a plní všetky povinnosti britského typového schvaľovacieho orgánu, pokiaľ ide o:
               
                           a)
                        
                        
                           vozidlá, systémy, komponenty alebo samostatné technické jednotky vyrobené na základe britského typového schválenia, ktoré už sú uvedené na trh, evidované alebo uvedené do prevádzky v Únii;
                        
                     
                           b)
                        
                        
                           vozidlá, systémy, komponenty alebo samostatné technické jednotky vyrobené na základe britského typového schválenia, ktoré majú byť uvedené na trh, evidované alebo uvedené do prevádzky v Únii v súlade s tretím pododsekom.
                        
                     Vozidlá, systémy, komponenty alebo samostatné technické jednotky vyrobené na základe britského typového schválenia, ktoré sa stalo neplatným v dôsledku udelenia úniového typového schválenia, sa môžu uviesť na trh, evidovať a uviesť do prevádzky v Únii do dátumu, keď sa právne predpisy EÚ týkajúce sa typového schvaľovania uvedené v článku 2 ods. 1 tohto nariadenia prestanú uplatňovať na Spojené kráľovstvo a v Spojenom kráľovstve, alebo v prípade, že sa úniové typové schválenie stane neplatným pred uvedeným dátumom podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) 2016/1628, do dátumu, keď sa úniové typové schválenie stane neplatným. V prípade vozidiel výrobcovia uvedú číslo úniového typového schválenia v dodatku k osvedčeniu o zhode predtým, ako sa takéto vozidlá uvedú na trh, zaevidujú alebo uvedú do prevádzky v Únii.
               Úniový typový schvaľovací orgán nie je zodpovedný za žiadne činy alebo opomenutia britského typového schvaľovacieho orgánu.
            
         
         
            Článok 6
            Úniový typový schvaľovací orgán zodpovedný za vozidlá, systémy, komponenty alebo samostatné technické jednotky typov, ktoré nie sú schválené podľa tohto nariadenia
            
               1.   Pri žiadosti o udelenie úniového typového schválenia podľa článku 4 výrobca tiež požiada príslušný úniový typový schvaľovací orgán, aby prevzal povinnosti britského typového schvaľovacieho orgánu týkajúce sa iných výrobcových vozidiel, systémov, komponentov alebo samostatných technických jednotiek, ktoré sú uvedené na trh, evidované alebo uvedené do prevádzky v Únii na základe britských typových schválení, ktoré sa stali neplatnými podľa článku 17 smernice 2007/46/ES, článku 32 nariadenia (EÚ) č. 167/2013, článku 37 nariadenia (EÚ) č. 168/2013 alebo článku 30 nariadenia (EÚ) 2016/1628 alebo pre ktoré sa nepožaduje úniové typové schválenie podľa tohto nariadenia.
               Takáto žiadosť sa musí predložiť v súvislosti so všetkými vozidlami, systémami, komponentmi a samostatnými technickými jednotkami na základe britských typových schválení, ktoré výrobca má a ktoré boli udelené po 1. januári 2008, pokiaľ výrobca nepredloží úniovému typovému schvaľovaciemu orgánu dôkaz o tom, že uzavrel dohodu s iným úniovým typovým schvaľovacím orgánom, ktorá sa vzťahuje na tieto vozidlá, systémy, komponenty a samostatné technické jednotky.
            
            
               2.   Úniový typový schvaľovací orgán môže udeliť úniové typové schválenie len v súlade s článkom 5 po tom, ako prijal žiadosť podľa odseku 1 tohto článku a po tom, ako výrobca súhlasil s pokrytím nákladov, ktoré vzniknú úniovému typovému schvaľovaciemu orgánu v dôsledku výkonu jeho právomocí a plnenia jeho povinností týkajúcich sa príslušných vozidiel, systémov, komponentov a samostatných technických jednotiek.
            
            
               3.   Po prijatí žiadosti uvedenej v odseku 1 tohto článku a udelení úniového typového schválenia v súlade s článkom 5 vykonáva úniový typový schvaľovací orgán všetky právomoci a plní všetky povinnosti britského typového schvaľovacieho orgánu vo vzťahu ku všetkým vozidlám, systémom, komponentom alebo samostatným technickým jednotkám vyrobeným na základe britských typových schválení, ktoré sú uvedené v odseku 1 tohto článku a ktoré sa týkajú stiahnutia, informácií o oprave a údržbe a kontrol zhody pri používaní. Úniový typový schvaľovací orgán nie je zodpovedný za žiadne činy alebo opomenutia britského typového schvaľovacieho orgánu.
            
            
               4.   Úniový typový schvaľovací orgán informuje typové schvaľovacie orgány ostatných členských štátov a Komisiu o typoch, v súvislosti s ktorými prevzal povinnosti britského typového schvaľovacieho orgánu v súlade s odsekom 1.
            
         
         
            Článok 7
            Osobitné ustanovenia
            Toto nariadenie nebráni uvádzaniu na trh, sprístupneniu na trhu, evidencii alebo uvedeniu do prevádzky motorov alebo vozidiel a necestných pojazdných strojov, v ktorých sú takéto motory nainštalované, ktoré zodpovedajú typu, ktorého britské typové schválenie sa stalo neplatným v čase, keď sa právne predpisy EÚ týkajúce sa typového schvaľovania uvedené v článku 2 ods. 1 tohto nariadenia ešte uplatňujú na Spojené kráľovstvo a v Spojenom kráľovstve v súlade s článkom 10 ods. 7 smernice 97/68/ES, článkom 34 ods. 7 a 8 alebo článkom 58 ods. 5 až 11 nariadenia (EÚ) 2016/1628 a aktmi prijatými na základe článku 19 ods. 6, článku 20 ods. 8, článku 28 ods. 6 a článku 53 ods. 12 nariadenia (EÚ) č. 167/2013.
         
         
            Článok 8
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. januára 2019
            
               
                  Za Európsky parlament
               
               
                  predseda
               
               A. TAJANI
            
            
               
                  Za Radu
               
               
                  predseda
               
               G. CIAMBA
            
         
         
            (1)  Ú. v. EÚ C 440, 6.12.2018, s. 95.
         
            (2)  Pozícia Európskeho parlamentu z 11. decembra 2018 (zatiaľ neuverejnená v úradnom vestníku) a rozhodnutie Rady z 20. decembra 2018.
         
            (3)  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Ú. v. EÚ L 263, 9.10.2007, s. 1).
         
            (4)  Nariadenie Európskeho parlamentu a Rady (EÚ) č. 167/2013 z 5. februára 2013 o schvaľovaní poľnohospodárskych a lesných vozidiel a o dohľade nad trhom s týmito vozidlami (Ú. v. EÚ L 60, 2.3.2013, s. 1).
         
            (5)  Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52).
         
            (6)  Nariadenie Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013, a ktorým sa mení a zrušuje smernica 97/68/ES (Ú. v. EÚ L 252, 16.9.2016, s. 53).